Hupstoot van R100 m. wink vir WP | Netwerk24
Deur Brenden Nel 22 September 2019 00:00
Die bankreus Investec se aanbod om die ikoniese toetsstadion in ’n kantoor- en vermaaklikheidskompleks te omskep, is deur die WP se sakevleuel én die uitvoerende komitee van die WPRU aanvaar en die kontrak vir die herontwikkeling van Nuweland kan binne die volgende paar weke afgehandel wees.
Die ikoniese Nuweland-stadion in Kaapstad.Foto: gallo
As die WP en Investec die knoop deurhak, sal dit beteken dat die spanne van die WP en Stormers voortaan in die Kaapstad-stadion sal speel.
Daar word beoog om Nuweland in ’n kantoor- en ’n vermaaklikheidsgebied te herontwikkel sodat dit meer by die omliggende omgewing inpas. Die WP sal steeds die grond besit en ’n deel van die winste kry.
Dié groot geldelike inspuiting sal die enorme druk op die WP se geldsake verlig. Die WP het verlede jaar ’n verlies van meer as R30 miljoen gely en skuld Remgro ook nog sowat R50 miljoen.
Die transaksie kan ook ’n einde maak aan die binnegevegte in die unie wat tussen die amateurvleuel en die sakearm gewoed het oor beheer oor die geldsake.
Die sakevleuel het nou ook daarin geslaag om die grootste gros senior spelers op sy boeke in die Kaap te hou.
Dit sluit Springbokke soos Steven Kitshoff, Pieter-Steph du Toit, Damian Willemse, Frans Malherbe en die belowende voormalige SA o.20-speler Juarno Augustus in.
Die faksie in die WP-unie se bestuur wat probeer het om die herontwerp van die afrigtingstrukture te kelder, het klaarblyklik misluk.
Ondanks sekere klubs se teenstand, sal die uitgesproke voormalige Blitsbok-afrigter Paul Treu se kontrak nie hernu word nie. Ander kontrakte wat nie hernu sal word nie, is dié van die Stormers-afrigter Robbie Fleck en sy assistent Paul Feeney. Feeney is Vrydag as Kenia se direkteur van rugby aangestel.
Die plan is dat Greg Hechter, die hoëprestasiebestuurder, baie van Treu pligte sal oorneem, terwyl Jerome Paarwater in beheer van junior rugby sal wees.
’n Moontlike ooreenkoms met Generation Schools om ’n skoolkompleks op die terrein van die WP se hoëprestasiesentrum in Bellville te laat oprig, word steeds ondersoek om te bepaal watter voor- en nadele dit vir WP kan inhou.
Dit word ook ondersoek of ’n lid van die unie-bestuur kommissie uit so ’n ooreenkoms gaan kry.
Rapport het Zelt Marais, president van die WPRU, Paul Zacks, uitvoerende hoof van WP Rugby, en die WP-woordvoerder, Michael de Vries, vir kommentaar genader, maar teen druktyd nog geen reaksie gekry nie.
Meer oor: Investec | Westelike Provinsie | Nuweland Toetsstadion | Herontwikkel | Kantoor- En Vermaaklikheidskompleks | R100 Miljoen